15 Kabiji Bafaliseo ne banembeshi+ bafumine ku Yelusalema kwiya kwi Yesu na kumushikisha’mba:2 “Mambo ka baana bobe ba bwanga o babujila kulondela bisho bya bashakulu? Abo kechi bowa ku maboko pa kuja kajo ne.”+3 Aye wibakumbwile’mba: “Mambo ka o mulengulwila mukambizho wa Lesa na mambo a bisho byenu?+4 Lesa waambile’mba, ‘Nemeka bashobe ne bainobe,’+ kabiji ‘Yense wambila bashanji nangwa bainanji byatama* bafwainwa kumwipaya.’+5 Bino anweba mwamba’mba, ‘Yense wambila bashanji nangwa bainanji amba: “Kintu kyo mwaketekela kutambula kwi amiwa, ke bupe bwa kupana kwi Lesa,”+6 kechi wafwainwa kukwasha bashanji ne.’ Onkao mambo, anweba mwapeezha mambo a Lesa na mambo a bisho byenu.+7 Anweba bakamfutumfutu, Isaya waawile kine pe anweba byo aambile’mba:+8 ‘Bano bantu bannemekatu na byatunwa byabo, pano bino, michima yabo iji kwalepa ne amiwa.9 Bampopwela kyatu, mambo bafunjisha mafunjisho a bantu.’”+10 Kepo aichile jibumba ne kwibambila’mba: “Umvwai ne kukwatakanya kino:+11 Kintu kitwela pa kanwa kechi kyo kizhilulula muntu ne, kana akya kifuma pa kanwa kanji kyo kimuzhilulula.”+12 Baana banji ba bwanga baishile ne kumwambila’mba: “Nanchi mwayuka’mba Bafaliseo baji kuzhingila pa byo mwaji kwamba nyi?”+13 Aye wibakumbwile’mba: “Kichi kyonse kyabujile kujimba Batata ba mwiulu bakekizhulapo.14 Balekai bekalenga. Mambo bo bantangi bampofu. Umvwe mpofu watangijila mpofu mukwabo bonse baponena mu kimbo.”+15 Petelo wamwambijile’mba: “Tulumbulwilai mwatala kino kishimpi.”16 Yesu waambile’mba: “Nanchi ne anweba kechi mwaumvwa mo kyatala nenyi?+17 Nanchi kechi mwayuka’mba bintu byonse bitwela pa kanwa bipita munda apa bino byaya mu kyolonyi nenyi?18 Pakuba bintu byonse bilupuka pa kanwa, bifuma mu muchima kabiji byo bizhilulula muntu.+19 Mambo mu muchima mo mufuma milanguluko yatama,+ kwipayañana, bukende, bulalelale,* bwivi, bubela ne mwenga.20 Bino byo bintu bizhilulula muntu; pakuba kuja kwa kubula kowa* ku maboko kechi kuzhilulula muntu ne.”21 Yesu byo afumineko, wayile mu Tila ne mu Shidona.+22 Kabiji mwanamukazhi mwina Fenesha waishile kufuma mu yonkaya mpunzha ne kubijika’mba: “Nkambo, anweba Mwana Davida ngubilai lusa. Mwanami wa mukazhi bamumanyika bingi ku ndemona.”+23 Bino aye kechi wamukumbwile ne. Onkao mambo, baana banji ba bwanga baishile ne kumwambila’mba: “Mwambilai abwelemo, mambo ubena kwitulondela na kwitubijika.”24 Aye waambile’mba: “Amiwa kechi bantumine ku bonse ne, kana ku mikooko yaeleka ya kisaka kya Isalela.”+25 Bino mwanamukazhi waishile ne kumulambila,* ne kwamba’mba: “Nkambo, nkwashai!”26 Aye wamwambijile’mba: “Kechi kyawama kushikula kajo ka baana ne kupa twana twa kabwa ne.”27 Mwanamukazhi waambile’mba: “Ibyo Nkambo, pano bino twana twa kabwa tuja bukuku bupona ku tebulu wa bankambo yato.”+28 Kepo Yesu amukumbwile’mba: “Obewa mwanamukazhi, uji na lwitabilo lukatampe; kyubiwe monka mo wakebela.” Kabiji pa kyonkakya kimye mwananji wa mukazhi wabukilwe.29 Yesu byo afumineko, wayile kwipi na Kalunga ka Mema ka Ngalilea,+ kabiji wakanjijile pa mutumba ne kwikala ponka.30 Ne mabumba akatampe aishile ko aji, ne kuleta bantu balemana, bo balemeka, bampofu, bakamaama ne bakwabotu, kabiji bebatujile ku maulu anji, ne aye wibabukile.+31 Kabiji jibumba jakuminye bingi pa kumona bakamaama kebambe ne bo balemekele bakosa, balemana kebende, ne bampofu kebamone, kabiji batumbijikile Lesa wa Isalela.+32 Yesu waichile baana banji ba bwanga ne kwibambila’mba: “Nejumvwina bingi lusa jibumba+ mambo ke moba asatu o naikala nabo kabiji kafwako kyo bajapo ne. Kechi nkeba kwibaleka baye na nzala* ne, mambo bakonsha kutembuka mu jishinda.”+33 Bino baana banji ba bwanga bamwambijile’mba: “Kwepi mu ino mpunzha iji kwalepa ko tusakutaana bashinkwa ba kujisha jino jibumba jonse?”+34 Yesu wibashikishe’mba: “Muji na bashinkwa banga?” Bamukumbwile’mba: “Batanu na babiji ne tumasabi tucheche.”35 Byo aambijile jibumba kwikala panshi,36 washikwile bashinkwa batanu na babiji ne tumasabi, kabiji byo alombele, wibatebawile ne kwibapana ku baana banji ba bwanga, ne baana banji ba bwanga bebapaine ku mabumba.+37 Kabiji bonse bajiile ne kwikuta, ne kusenda bitumbe* bikatampe bitanu na bibiji byayujile bibese byashajilepo.+38 Kabiji aba bajiile, bajinga banabalume 4,000 kwa kubula kubajilako banabakazhi ne baana ba bacheche.39 Ponkapo byo aambijile jibumba kuya, wakanjijile mu bwato ne kuya mu nyaunda ya Mangadana.+
bem_Latn